בוריס ברזובסקי

קורות חיים

ברזובסקי נולד במוסקבה שברוסיה הסובייטית לאב יהודי שהיה מהנדס אזרחי. בשנת 1967 סיים לימודים במכון ליערנות במוסקבה במגמת מחשבים, ובשנת 1973 סיים את לימודיו באוניברסיטת מוסקבה במגמת מתמטיקה שימושית. קיבל תואר דוקטור בשנת 1983. לאחר מכן נבחר להיות חבר בהתכתבות באקדמיה הרוסית למדעים בשנת 1991, וראש מעבדה במכון לבעיות ניהוליות של האקדמיה. באותה התקופה פרסם מעל 100 עבודות מחקר מדעיות.
ברזובסקי החל להתעסק בענייני עסקים בשנת 1989 תחת ה"פרסטרויקה", דרך קנייה ומכירתן מחדש של מכוניות מסוג AutoVAZ, או בשם המוכר יותר שלהן "לאדה". בשנת 1992 הוקמה חברת למכירת מכוניות חדשה בשם "LogoVaz", עם ברוזבסקי כנשיאה של החברה. החברה הפכה למאוד מוצלחת בסחר של מכוניות הלאדה. הרווח העיקרי של החברה הגיע מייצוא מזויף של מכוניות הלאדה, אשר נקנו לשם מכירתן מחדש בחו"ל, אף על פי שבעצם נמכרו בשווקים פנימיים. במשך תקופת האנרכיה ששררה ברוסיה בשנות ה-90, ברזובסקי, כמו הרבה אנשי עסקים, סומן על ידי המאפיה הרוסית, שהייתה מאוד חזקה במוסקבה באותה העת. ברזובסקי הצליח להינצל מכמה ניסיונות התנקשות. בשנת 1994, בעוד המרצדס שלו החלה לצאת ממפקדתו, פצצה ענקית אשר הוטמנה בה התפוצצה, וגרמה לעריפת ראשו של הנהג של ברזובסקי, אך הוא עצמו נותר ללא פגע.
ב-1993 ברזובסקי עלה לישראל, אך שנה לאחר מכן עזב את המדינה ואף ויתר על אזרחותו. בהמשך ברזובסקי המיר את דתו לנצרות-אורותודוקסית.
במשך כהונתו של בוריס ילצין כנשיא רוסיה, ברזובסקי היה בין אנשי העסקים אשר קיבלו גישה לנשיא. הוא ניצל את קשריו הפוליטיים כדי לרכוש חלק מהחברות המקומיות, בהן AutoVAZ עצמה, חברת התעופה אארופלוט, וכמה נכסי נפט, אותם ארגן לחברת סיבנפט. ברזובסקי הקים בנק כדי לממן את פעולותיו, כמו כן רכש ברזובסקי כמה תחנות טלוויזיה. אחזקות אלה בתחנות הטלוויזיה, סיפקו את התמיכה הנחוצה לבחירתו מחדש של בוריס ילצין לנשיאות בשנת 1996. עם תחנות הטלוויזיה נימנות ORT ו TV6. ברזובסקי גם רכש את העיתונים Nezavisimaya Gazeta (העיתון הבלתי תלוי), Novye Izvestiya (ידיעות חדשות), וKommersant (המנהל). בשנים 1996–1997 הוא היה סגן המזכיר של מועצת הביטחון של רוסיה.
ברזובסקי היה תומך מוביל בליברליזציה בכלכלה ובפוליטיקה של רוסיה. לעיתים קרובות נהג להתערב בפוליטיקה, בעזרת השקעות במדיה הליברלית, באמצעות קנדידטים פיננסיים ליברליים, הצהרות פוליטיות ועוד.
ולדימיר פוטין, נשיא רוסיה החליף את בוריס ילצין בשנת 2000, וברזובסקי שהיה בתחילה מתומכיו, שינה עד מהרה את דעתו אודותיו. פוטין שלא אהב את השקפותיו של ברזובסקי לגבי צ'צ'ניה, או את כוחו הפוליטי, ככל הנראה יזם שתיפתח חקירה על פעולות עסקיו.
בשנת 2000, מחשש ממאסר, ברח ברזובסקי ללונדון, שם קיבל מקלט מדיני. הוא נאשם בהונאה ושיתוף פעולה פוליטי, אך ממשל רוסיה לא היה מסוגל לקבל אותו לידיו. ברזובסקי מתח ביקורת חריפה על האדמיניסטרציה הרוסית החדשה. הוא טען שפוטין יביים מהפכה במקום לעזוב את תפקידו עד 2009, כפי שנדרש על פי החוקה הרוסית.
בשנת 2003 שינה ברזובסקי באופן רשמי את שמו לפלטון אלנין. לא ניתנה הסיבה להחלפת שמו, אך פלטון הוא שמה של הדמות הראשית בסרט Tycoon, סרט אשר מבוסס על חייו. בדצמבר 2003 אושר לברזובסקי לטוס תחת שמו החדש לגאורגיה, דבר שעורר רתיחה פוליטית בינה לבין רוסיה. ב-2004, הוגשו נגדו אישומים חדשים בגין הונאה וניצול לרעה של תפקידו, ורשויות רוסיה הוציאו נגדו צו מעצר בינלאומי.
בשנת 2003 השקיע ברזובסקי בחברה של ניל בוש, אחיו הצעיר של נשיא ארצות הברית ג'ורג' ווקר בוש, ובשנת 2005 נפגש ניל עם ברזובסקי בלטביה, ודבר זה גרם למתח בין לטביה לרוסיה.
בספטמבר 2005, זמן קצר לאחר שראש ממשלת אוקראינה יוליה טימושנקו פוטרה על ידי הנשיא ויקטור יושצ'נקו, האשים נשיא אוקראינה לשעבר לאוניד קראבצ'וק את ברזובסקי במימון קמפיין הבחירות של יושצ'נקו - שהתמודד מול המועמד שנתמך על ידי ולדימיר פוטין, ויקטור ינוקוביץ' - ואף פרסם מסמכים המראים העברת כספים מחברות שהיו לטענתו בבעלותו של ברזובסקי לחברות שהיו לטענתו בבעלות תומכים רשמיים של יושצ'נקו. ברזובסקי אישר שהוא אכן נפגש בלונדון עם נציגים של יושצ'נקו לפני הבחירות, ושהכסף אכן הועבר מחברות בבעלותו, אך סירב להכחיש או לאשר שבחברות שאליהן הועבר הכסף, נעשה שימוש לא חוקי בקמפיין הבחירות של יושצ'נקו.
בינואר 2006, הצהיר ברזובסקי בראיון לתחנת רדיו ממוסקבה שהוא מתכוון להפיל בכוח את האדמיניסטרציה של ולדימיר פוטין, וב-2007 גם הוגש נגדו כתב אישום ברוסיה על כך שבכוונתו להחליף את השלטון ברוסיה בכח.
ברזובסקי היה חבר קרוב של אלכסנדר ליטוויננקו, שהורעל למוות בלונדון ב-2006. ברזובסקי האשים את פוטין באחריות לרצח, והיה אמור להעיד בפני חברי צוות חקירת מותו. הוא עצמו היה מאובטח כל הזמן, וניצל מכמה ניסיונות התנקשות, שאחד מהם עורר מתח בין בריטניה לרוסיה.

חייו האישיים ומותו

ברזובסקי נישא שלוש פעמים, והיה אב לשישה ילדים. בגלותו שארכה כ-13 שנה, הוא בילה את רוב זמנו באחוזתו שבלונדון, ומשם הקדיש את עיקר זמנו לחתירה תחת משטר פוטין ברוסיה ותמיכה באופוזיציה.
בשבת, 23 במרץ 2013, נמצא ברזובסקי מת בביתו בקרבת בירת אנגליה, לונדון. על פי הדיווח ברשת סקיי, הוא התאבד ונמצא בחדר האמבטיה שלו. בדיקה פתולוגית שנערכה לאוליגרך העלתה כי הוא מת כתוצאה מתלייה.
לפי ערוץ טלוויזיה רוסי, כחודשיים לפני מותו ביקש ברזובסקי מפוטין שיסלח לו, ויאפשר לו לשוב למולדתו. סמוך למותו הוא התבטא בראיון לא רשמי לאיליה זגולייב, עיתונאי פורבס: "לחיים שלי אין עוד כל משמעות"... "אין לי כל רצון לקחת חלק בפוליטיקה, אני לא יודע מה אעשה, אני בן 67 ואני לא יודע מה אני צריך לעשות מעתה"... "אין דבר שאני רוצה יותר מלשוב לרוסיה"... "לא הערכתי עד כמה רוסיה יקרה לי וכמה מעט אני יכול לסבול את העובדה שאני מהגר"... "שיניתי את דעתי במגוון של נושאים. היה לי חזון די אידיאליסטי על איך לבנות דמוקרטיה ברוסיה. והיה לי חזון אידיאליסטי מאוד על איך נראית דמוקרטיה במרכז אירופה. לא הערכתי נכון את האינרציה של רוסיה והערכתי יתר על המידה את המערב".